b"\n_START_ARTICLE_\nConverg\xc3\xa8ncia Democr\xc3\xa0tica de Catalunya\n_START_SECTION_\nFundaci\xc3\xb3\n_START_PARAGRAPH_\nEl partit fou fundat en la I Assemblea fundacional al santuari de la Mare de D\xc3\xa9u de Montserrat el 17 de novembre de 1974, en una reuni\xc3\xb3 semiclandestina aprofitant el 75\xc3\xa8 aniversari del FC Barcelona, organitzada per Miquel Sellar\xc3\xa8s i Perell\xc3\xb3 i Miquel Esquirol i Clavero. En ella hi participaren 125 persones, entre ells Joan Granados i Duran, moss\xc3\xa8n Marc Taxonera i Comas, Jordi Pujol i Soley i Anton Ca\xc3\xb1ellas, endem\xc3\xa9s d'un grup de persones properes a Jordi Pujol, com Jaume Casajoana i Roca, Xavier Polo, Rafael Pradas, Josep Oriol Panyella i Cort\xc3\xa8s i Llu\xc3\xads Maria Sunyer. La majoria eren professionals independents, alguns sindicalistes i membres de moviments confessionals propers a UDC. En la reuni\xc3\xb3 Jordi Pujol defin\xc3\xad fer pa\xc3\xads com a formar una determinada moral, transformar les mentalitats i construir la col\xc2\xb7lectivitat catalana, reformar la llengua, expandir la cultura catalana, refermar les tradicions i crear una nova mentalitat econ\xc3\xb2mica. La reuni\xc3\xb3 acab\xc3\xa0 amb el suport a la defensa de la democr\xc3\xa0cia i de la llibertat, aix\xc3\xad com de la participaci\xc3\xb3 social, de l'autogovern i de la projecci\xc3\xb3 europea de Catalunya.\n_START_SECTION_\nLegalitzaci\xc3\xb3\n_START_PARAGRAPH_\nEl gener del 1975 Jordi Pujol va fer una confer\xc3\xa8ncia a ESADE, on va convidar els seus partidaris a fer pol\xc3\xadtica. Aix\xc3\xad pel juny s'adheriren a l'Assemblea de Catalunya i el novembre celebraren la II Assemblea, on es decideix pactar amb Converg\xc3\xa8ncia Socialista de Catalunya per tal de fer una pinya a l'hora de negociar amb el Govern d'Espanya. El desembre de 1975 ingressaren en el Consell de Forces Pol\xc3\xadtiques de Catalunya._NEWLINE_El 16 de gener de 1976 es va constituir com a partit pol\xc3\xadtic, de la uni\xc3\xb3 del Grup d'Acci\xc3\xb3 al Servei de Catalunya de Jordi Pujol i Soley, del Grup d'Independents de Miquel Roca i Junyent i del grup Acci\xc3\xb3 Obrera. Pel mar\xc3\xa7 va celebrar la III Assemblea, on es va aprovar un programa social-dem\xc3\xb2crata de centreesquerra i nacionalista. Jordi Pujol en fou escollit secretari general i Miquel Roca secretari general adjunt. L'ideari del partit abandona el federalisme per a centrar-se en el fet nacional i el dret a l'autodeterminaci\xc3\xb3, amb la pretensi\xc3\xb3 d'aconvertir-se en el pal de paller del nacionalisme catal\xc3\xa0._NEWLINE_Pel gener del 1977 celebr\xc3\xa0 el IV Congr\xc3\xa9s, en el que decid\xc3\xad presentar-se a les primeres eleccions democr\xc3\xa0tiques generals espanyoles, el 15 de juny de 1977 forma part de la coalici\xc3\xb3 Pacte Democr\xc3\xa0tic per Catalunya, juntament amb Esquerra Democr\xc3\xa0tica de Catalunya (EDC) de Ramon Trias Fargas i el PSC-Reagrupament de Josep Verde i Aldea, alhora que rebien el suport del Front Nacional de Catalunya i d'Estat Catal\xc3\xa0. La coalici\xc3\xb3 va obtenir 522.060 vots (11 diputats i 5 senadors). Jordi Pujol i Pere Pi-Su\xc3\xb1er s'incorporen al Consell Executiu de la Generalitat Provisional de Josep Tarradellas, que havia tornat de l'exili per reactivar les institucions.\n_START_SECTION_\nDespr\xc3\xa9s de CiU\n_START_PARAGRAPH_\nEl 18 de juny de 2015 Converg\xc3\xa8ncia Democr\xc3\xa0tica de Catalunya va anunciar la fi de Converg\xc3\xa8ncia i Uni\xc3\xb3, la federaci\xc3\xb3 amb Uni\xc3\xb3 Democr\xc3\xa0tica de Catalunya arran de profundes discrep\xc3\xa0ncies sobre el proc\xc3\xa9s sobiranista catal\xc3\xa0. Converg\xc3\xa8ncia va presentar-se per primer cop des de 1978 sense UDC a les eleccions al Parlament de Catalunya del 27 de setembre de 2015. En aquella cita electoral, els convergents van anar en coalici\xc3\xb3 amb Esquerra Republicana de Catalunya sota el nom Junts pel S\xc3\xad, la coalici\xc3\xb3 independentista que governava Catalunya amb el convergent Carles Puigdemont com a 130\xc3\xa8 President de la Generalitat de Catalunya. A m\xc3\xa9s, CDC va presentar-se a les eleccions espanyoles de 2015 en coalici\xc3\xb3 amb Dem\xc3\xb2crates de Catalunya sota el nom Democr\xc3\xa0cia i Llibertat, i completament sola amb les seves sigles per primer cop a la hist\xc3\xb2ria a les eleccions espanyoles del 26 de juny de 2016.\n_START_SECTION_\nCap a la refundaci\xc3\xb3\n_START_PARAGRAPH_\nEl 23 de novembre d'aquell mateix any, el coordinador del partit Josep Rull va anunciar la celebraci\xc3\xb3, en un termini de quatre a cinc mesos, d'un congr\xc3\xa9s per a integrar CDC en una nova plataforma ampla de centre i sobiranista. No obstant, la impossibilitat de formar govern a Espanya despr\xc3\xa9s de les eleccions generals del 20 de novembre de 2015, van for\xc3\xa7ar una nova una convocat\xc3\xb2ria electoral el 26 de juny de 2016. Davant d'aquesta situaci\xc3\xb3, CDC va haver d'anar ajornant el congr\xc3\xa9s que decidiria sobre el seu futur. Finalment, la direcci\xc3\xb3 va decidir convocar el Superdissabte, una consulta que es portaria a terme el 21 de maig. La milit\xc3\xa0ncia havia de decidir si refundar Converg\xc3\xa8ncia o crear una nova formaci\xc3\xb3 pol\xc3\xadtica. Amb un 67% dels vots, els militants de CDC es van decantar per portar a terme un nou projecte pol\xc3\xadtic, que es constituiria al congr\xc3\xa9s del partit que se celebraria entre els dies 8 i 10 de juliol de 2016. Finalment, el Congr\xc3\xa9s celebrat entre els dies 8 i 10 va donar lloc al naixement de la formaci\xc3\xb3 pol\xc3\xadtica que agafava el relleu de Converg\xc3\xa8ncia Democr\xc3\xa0tica de Catalunya: el Partit Dem\xc3\xb2crata Europeu Catal\xc3\xa0.\n_START_SECTION_\nCondemna\n_START_PARAGRAPH_\nEl gener de 2018 el partit fou condemnat a pagar 6 milions d'euros en relaci\xc3\xb3 al Cas Palau, on es va comprovar el seu finan\xc3\xa7ament il\xc2\xb7legal continuat fent servir el Palau de la M\xc3\xbasica catalana per cobrar comissions d'empreses que posteriorment rebien a canvi adjudicacions d'obra p\xc3\xbablica.\n_START_SECTION_\nFederacions\n_START_PARAGRAPH_\nConverg\xc3\xa8ncia Democr\xc3\xa0tica de Catalunya s'organitza territorialment en nou federacions: Barcelona Ciutat, Comarques de Barcelona, Comarques Centrals, Girona, Catalunya Nord, Comarques de l'Alt Pirineu, Terres de l'Ebre, Lleida i Tarragona._NEWLINE_L'any 2006 el Bloc Catal\xc3\xa0, en el seu congr\xc3\xa9s de refundaci\xc3\xb3, va decidir integrar-se a CDC com a federaci\xc3\xb3 regional aut\xc3\xb2noma. El 2008 CDC va obtindre 15 regidors a la Catalunya Nord entre els quals un regidor a la vila de Perpiny\xc3\xa0 i dos batlles. L'octubre de 2012 CDC de la Catalunya Nord i la federaci\xc3\xb3 de la UMP als Pirineus Orientals van oficialitzar un acord electoral. CDC va aclarir que l'acord \xc3\xa9s per a un projecte territorial per a la Catalunya Nord, amb l'obtenci\xc3\xb3 d'una llei per a les lleng\xc3\xbces regionals. CDC tamb\xc3\xa9 va expressar la seva voluntat per desenvolupar la francofonia al territori administrat per la Generalitat de Catalunya.\n_START_SECTION_\nSecci\xc3\xb3 juvenil\n_START_PARAGRAPH_\nLa seva organitzaci\xc3\xb3 juvenil \xc3\xa9s la Joventut Nacionalista de Catalunya (JNC), fundada l'abril de 1980. Actualment, la JNC es mant\xc3\xa9 com a organitzaci\xc3\xb3 pol\xc3\xadtica dels joves del PDeCAT.\n_START_SECTION_\nComit\xc3\xa8 de Direcci\xc3\xb3\n_START_PARAGRAPH_\nEl comit\xc3\xa8 de Direcci\xc3\xb3 \xc3\xa9s un \xc3\xb2rgan creat el 2014 per dirigir el partit de forma col\xc2\xb7legiada. Compta amb 11 membres.\n_START_SECTION_\nConsell Nacional\n_START_PARAGRAPH_\nEl Consell Nacional \xc3\xa9s un \xc3\xb2rgan de debat i presa de decisions sobre l'orientaci\xc3\xb3 pol\xc3\xadtica del partit. Est\xc3\xa0 format per 500 membres i li corresponen totes les funcions de direcci\xc3\xb3 que no estan reservades especialment al Congr\xc3\xa9s del partit."